Covid-19-statistieke: Net-net minder as 50 000 aktiewe gevalleGesondheidswerkers berei entstofdosisse voor vir inwoners van ‘n aftreeoord naby Klerksdorp in Noordwes. (Foto:Michele Spatari/AFP) Dr. Zweli Mkhize, minister van gesondheid, sê in sy jongste bywerking van die koronavirussyfers altesame 970 448 mense was teen middernag reeds teen Covid-19 ingeënt. Byna 480 000 mense is ingevolge die Sisonke-program ingeënt, terwyl diegene wat die eerste dosis Pfizer-entstof ontvang het, nou op 490 680 staan. Meer as 3,1 miljoen mense het reeds op die regering se elektroniese platform geregistreer om die entstof te onvang. Net minder as ŉ miljoen van hulle is gesondheidswerkers, terwyl meer as 2,1 miljoen mense ouer as 60 ook geregistreer het. Aktiewe gevalle staan tans op 49 774 nadat nog 2 792 nuwe gevalle van die virus bevestig is. Dit bring die algehele infeksiesyfer op 1 665 617 te staan. Die gesamentlike totaal van toetse wat tot dusver gedoen is staan op meer as 11,6 miljoen en 24 669 toetse is sedert die vorige verslag gedoen. Die meeste van dié toetse – altesame 59% – is in die private sektor gedoen. Nog 67 Covid-19-verwante sterftes is ook bevestig. Hiervan was vier in die Oos-Kaap, 13 in die Vrystaat, 17 in Gauteng, een in KwaZulu-Natal, 15 in Limpopo, vier in Mpumalanga, 11 in die Noord-Kaap en twee in die Wes-Kaap. Geen sterftes is in Noordwes aangemeld nie. Covid-19-verwante sterftes landwyd staan nou op 56 506. Die herstelkoers bly steeds op 93,6% en meer as 1,5 miljoen mense het reeds van die virus herstel.